Drankregulasies moes 'geleidelik' verslap word | Maroela Media
Saapa meen die regulasies moes geleidelik verslap word. (Foto: pixabay)
Die verslapping van regulasies rakende die verbod op alkoholverkope is uit talle oorde verwelkom, maar die Suider-Afrika-alliansie vir Alkoholbeleid (Saapa) sê hy is diep bekommerd oor die besluit.
"Hoewel ons saam met die res van die land feesvier oor die afname in Covid-19-infeksies en die aankoms van een miljoen dosisse entstof uit Indië, is ons bekommerd dat die regering té vinnig beweeg het met die verslapping van alkoholbeperkings," sê Saapa.
Die alliansie sê hy steun die besluit om drankverkope vir tuisgebruik van Maandag tot Donderdag met beperkte handelsure toe te laat. Hy sê die toegewing, veral as dit kuierplekke toegelaat het om drank vir wegneemgebruik te verkoop, sou ekonomiese verligting vir die sukkelende bedryf gebied het, terwyl dit terselfdertyd die negatiewe uitwerking van alkoholbeskikbaarheid sou beperk.
"Die toename in traumagevalle sou beperk word en die gevaar dat alkoholgebruik bydra tot die verspreiding van die virus, sou tot die minimum beperk word."
Saapa sê die huidige besluit verhoog egter die gevaar dat traumagevalle gaan toeneem, 'n situasie wat weer onnodige druk op hospitale gaan plaas. Hy sê dit is 'n feit dat die meeste alkoholverwante traumagevalle spruit uit mense wat bestuur nadat hulle gedrink het, of weens geweld wat tydens 'n gekuier uitbreek. Die alliansie sê mense "vergeet" ook van Covid-19-protokolle wanneer hulle by kuierplekke drank gebruik.
"Saapa glo dit sou verstandiger wees om drank geleidelik beskikbaar te stel, deur te begin met beperkte beskikbaarheid van alkohol by drankwinkels. Dan, afhangend van die sukses – of nie – van pogings om die pandemie in bedwang te bring en die uitwerking van dié verkope daarop, kon verdere beperkings mettertyd opgehef word."
Die organisasie sê nadat die eerste verbod op drankverkope opgehef is, was daar dadelik 'n toename in alkoholverwante traumagevalle – hoewel slegs verkope by drankwinkels toegelaat is.
Ses weke later is 'n hernieude verbod ingestel. Dit is later opgehef, maar toe 'n derde keer ingestel – volgens die regering weereens weens die druk op hospitale.
"Gaan ons dit later vanjaar weer sien gebeur wanneer die verwagte derde vlaag toeslaan? Ons glo 'n meer omsigtige benadering sal die behoefte aan toekomstige verbodsbepalings beperk en die drankbedryf toelaat om te herstel terwyl die kans dat skadelike alkoholgebruik die land se stryd teen die virus in die wiele ry, beperk word."
Sommige van die Regering se Regulasies is meer skadelik
Vir die Ekonomie asCovid self
Lyk of Saapa eerder n voorstander is van onwettige handel in drank,en glad nie omgee vir Besighede wat toemaak en mense wat hulle werke verloor nie
Keer eerder die persone waarby drankmisbruik begin. En kyk sommer ook hoe waar die covid storie is.
Ag Saapa, gaan slaapa asseblief. Ons ekonomie kan dit nie meer bekostig nie.
Nog nooit van die organisasie gehoor nie. Word seker gefinansier deur die WGO en Skandinawiese lande.